Jý dok op vir ministers se water en ligtePres. Cyril Ramaphosa (Foto: Elmond Jiyane/GCIS) Te midde van beurtkrag landswyd en waterbeperkings in Gauteng het die DA Sondag onthul dat pres. Cyril Ramaphosa onlangs ŉ nuwe bepaling by die ministeriële handboek bygevoeg het. Hiervolgens word ministers en adjunkministers toegelaat om ŉ onbeperkte bedrag van die belastingbetaler se geld aan te wend om vir hul water-en-ligte rekenings by hul amptelike wonings te betaal, sê Leon Schreiber, die DA se skaduminister vir staatsdiens en administrasie. “Suid-Afrikaners word geskop terwyl hulle lê. Ramaphosa dwing mense van hierdie land om te betaal om water en elektrisiteit te verskaf aan dieselfde ministers wat burgers beroof het van betroubare toegang tot dié dienste.” In die jongste weergawe van die ministeriële handboek, gepubliseer op 13 April 2022, het Ramaphosa stil-stil die bepaling geskrap wat ŉ beperking geplaas het op die bedrag geld wat belastingbetalers moet betaal vir water en elektrisiteit by amptelike ministeriële wonings. Dié bedrag was R5 000 per woning. Elkeen van Ramaphosa se 28 ministers en 35 adjunkministers is geregtig op twee belastingbetaler-gefinansierde wonings: een in Pretoria en een in Kaapstad. “Wat betref Ramaphosa se nuwe skenking aan sy medekaders, sal belastingbetalers nou gedwing word om vir elke druppel water en elke watt elektrisiteit te betaal wat by dié 126 amptelike wonings gebruik word. Dit sal na verwagting tien miljoene rand beloop.” Schreiber sê terwyl die koste van elektrisiteit vir gewone Suid-Afrikaners die afgelope dekade met 356% toegeneem het, en Eskom reeds ŉ verdere katastrofiese 32% volgende jaar eis, sal Ramaphosa se nuwe pasellatjie aan sy armoedekabinet beteken dat belastingbetalers ook die elektrisiteitsrekeninge betaal vir ANC-kaders soos Patricia de Lille, Bheki Cele en Fikile Mbalula. En terwyl inwoners van Gauteng se grootste stede nie meer water het om te drink nie, sal dieselfde inwoners nou elke maand ekstra moet betaal vir die waterrekeninge van multimiljoenêrs soos Lindiwe Sisulu, Nkosazana Dlamini-Zuma en Gwede Mantashe. “Ramaphosa se besluit om belastingbetalers te dwing om die water-en-ligte rekeninge van sy armoedekabinet te betaal kom ná onthullings dat Patricia de Lille se departement van openbare werke vroeër R2,6 miljoen spandeer het om kragopwekkers te koop vir ministeriële huise, ondanks die feit dat die Bryntirion-landgoed in Pretoria, waar talle ministeriële huise geleë is, reeds kwytgeskeld is van beurtkrag. “Bowendien blyk dit ook dat Ramaphosa van voornemens is om Pule Mabe se korrupte plan in te stel wat belastingbetalers sal dwing om die salarisse van ANC-personeel te betaal wat die bankrot ANC nie meer kan bekostig nie.” Schreiber sê Ramaphosa het ook ŉ bepaling in die ministeriële handboek bygevoeg wat die minister van staatsdiens en administrasie in staat stel om die aanstelling van ŉ onbeperkte getal kaders in die kantore van ministers en adjunkministers goed te keur. “Terselfdertyd het die president ook dramaties die salarisvlakke van kaders aangepas wat as ‘administratiewe ondersteuningspersoneel’ in ministers se kantore in diens geneem is – van R850 000 tot R1,15 miljoen per jaar. “Dit is diep ontstellend dat ŉ BEE-miljardêr-president sy burgers dwing om vir die water en elektrisiteit van sy mede-skatryk ANC-kaders te betaal in ŉ tyd waar ons land ineenstort en miljoene Suid-Afrikaners nie meer toegang het tot selfs die basiese verskaffing van water en elektrisiteit nie. Dit word vererger deur die feit dat Ramaphosa poog om die belastingbetaler te dwing om miljoene rand se salarisse te betaal vir ANC-personeel wat sy bankrot party nie meer kan bekostig nie. As die enigste party wat oor die lot van Suid-Afrikaners besorg is, sal die DA dringend stappe doen teen dié misbruik van staatsgeld en formeel eis dat Ramaphosa die verregaande bepalings in die nuwe ministeriële handboek skrap.”